钦定古今图书集成/明伦汇编/官常典/第800卷 > 徐涞 应奎
## 钦定古今图书集成/明伦汇编/官常典/第800卷 > 徐涞 应奎

按《明外史》本传：“涞字原易，休宁人。少有志趣，好洛闽
之学。第万历二年进士。除南城知县。为政先教化，后
刑罚，虽穷乡下里皆单车巡行，咨问疾苦，惠利大兴。
行取入都，稍迁刑部主事，历户部郎中，并在南京。时
相张居正寝疾，南中大小诸僚莫不奔走祈祷，涞独
不赴。十三年，出为南昌知府，有善政，雅重邓元锡、刘”
元卿、章潢学行。及入觐，荐之于朝，迁江西驿传副使。
十九年，坐事被论。涞因发御史龚云致枉道还家，骚
扰邮传，及苏州推官唐斯盛、沣州知州王志远擅用
邮符状三人，坐贬官，而涞亦解任。寻起浙江副使，历
四川参政，浙江按察使，浙江、福建左、右布政使。三十
六年，吏部举《天下治行卓异》，涞与焉。未及迁擢而卒。
涞素持廉节，所在有建树。为人耿介寡合，亦一时好
修之士云。同时应奎，鄞人。隆庆二年释褐，历官赣州
知府。先是，乡民以薪米入城者，必科其税，供知府交
际。应奎至，即除之，且立石垂永久。举治行卓异，迁河
南右参政。已，改广东，辖珠池，池居海中，监司岁率将
士防守，采供上用，往往党比为奸。有潘弁者，缔交内
官，恣意营私。监司贪其贿，反为奖荐。应奎独发其奸
状，逐之。移福建右布政使。故事，岁以二万金充右使
私橐，应奎独不取，贮之于库。迁广东左布政，嫌其地
腴，四疏乞归。诏加太常卿，致仕。家居十馀载，坐卧小
轩，日搜经籍。有《易象群诠》。